

04.05.2018 г.

**Сиела Норма АД**

*бул. Владимир Вазов 9, София 1510*

*Тел.: + 359 2 903 00 00*

[**http://www.ciela.net**](http://www.ciela.net)

БЕЗПЛАТЕН ДОСТЪП ДО

ОФИЦИАЛЕН РАЗДЕЛ НА ДЪРЖАВЕН ВЕСТНИК

[**http://www.ciela.net/svobodna-zona-darjaven-vestnik**](http://www.ciela.net/svobodna-zona-darjaven-vestnik)

|  |
| --- |
| \*\*\* *"Действието без знание е фатално. Знанието без действие е безполезно."* *Действайте с екипа на "****Сиела****"!*\*\*\* |

НОРМИ

* ***АКЦЕНТИ - Държавен вестник, бр. 37 от 2018 година***

Изменен и допълнен е Законът за туризма. Разписват се общи правила за формиране на туристически пакети и за организиране на туристически пътувания в рамките на ЕС, като се гарантира на търговци и туристи спазването на техните права и задължения независимо от националното право, приложимо към договора. Разширява се правната закрила за пакетните туристически пътувания върху всички потребители, които купуват туристически услуги за същото пътуване/почивка. Хармонизира се българското законодателство с това на останалите държави в ЕС по отношение на дейността на туроператорите и туристическите агенти и се намаляват пречките пред трансграничната търговия за туроператорите и туристическите агенти, които желаят да работят в целия ЕС, като се осигурява равнопоставеност на туристическия пазар.

Обнародвано е Постановление № 61 от 26 април 2018 г. Правителството одобри допълнителни разходи в размер до 26 млн. лв. за плащания по договори по рамковото споразумение с РСК "МиГ" за осигуряване на летателната годност на самолети МиГ-29. Със сключването на договорите се създават необходимите условия ВВС да поддържат и развиват способности за контрол на въздухоплаването и за гарантиране на въздушния суверенитет, за прилагане на механизмите на колективната отбрана на НАТО и общата политика за сигурност и отбрана на Европейския съюз.

Обнародвано е Постановление № 62 от 26 април 2018 г. По бюджета на МВР са преведени допълнителни 10 млн. лв. за финансово обезпечаване на дейности, свързани с издаването на българските лични документи.

Обнародвано е Постановление № 63 от 26 април 2018 г. Над 20 млн. лв. са отпуснати на министерства и общини за извършване на дейности по предотвратяване, овладяване и преодоляване на последиците от бедствия. Част от средствата се предоставят на областните управители на Добрич, Монтана и Смолян за почистване на речни корита. Предвидените за общините средства са за изграждане на диги, възстановяване на обществени сгради, пътни настилки, подпорни стени, укрепване на мостове и други.

Обнародвано е Постановление № 64 от 26 април 2018 г. Средства в размер на 204 930 лв. от държавния бюджет са пренасочени за стипендии на ученици от държавни и общински училища, постигнали високи резултати на олимпиади и състезания.

Обнародвано е Постановление № 65 от 30 април 2018 г. По-строго се регламентира извършването на дейности, свързани с използването на ядрена енергия. Чрез промените подзаконовите нормативни актове се привеждат в съответствие с актуализирания Закон за безопасно използване на ядрената енергия и с нововъведенията в общностното право.

Обнародвано е Решение № 8 от 23 април 2018 г. Конституционният съд постанови, че разпоредбата на чл. 125, ал. 2, предложение първо от Конституцията задължава Върховния административен съд да се произнася като първа инстанция по спорове за законността на административните актове, издадени от Министерския съвет и от министрите при упражняване на конституционно възложените им функции и правомощия по ръководството и осъществяването на държавното управление.

Обнародван е Правилник за устройството и дейността на Национален център за повишаване квалификация на педагогическите специалности. Центърът е специализирано обслужващо звено в системата на предучилищното и училищното образование за дейности, свързани с повишаването и поддържането на квалификацията на педагогическите специалисти. Чрез новата уредба се създават условия за прозрачност и обществен контрол при реализиране на квалификационните дейности, за конкретно и целесъобразно разходване на финансови средства.

Изменена е Наредба № 22 от 2007 г. Актуализира се заявлението за участие в процедура по възлагане на управление на рибните ресурси в изкуствените водни обекти. Актът се привежда в съответствие с новата структура на кабинета и обособяването на Министерство на земеделието, храните и горите.

Обнародвана е Наредба № 3 от 2018 г. С нея се уреждат откриването и воденето на платежни сметки, изискванията към изпълнението на платежни операции и коригиращи преводи, изискванията към изпълнението на платежни операции чрез платежни и предплатени карти, изчисляването и прилагането на приемливи такси за услугите по платежна сметка за основни операции. Актът също въвежда изисквания към доставчиците на платежни услуги относно управлението на операционните рискове и рисковете, свързани със сигурността при предоставяне на платежни услуги, и докладване на инциденти, и определя националния списък на най-представителните услуги.

Изменена и допълнена е Наредба № 22 от 2009 г. Централният кредитен регистър ще поддържа и информация за лицата, които са съдлъжници и поръчители по кредити.

Изменена и допълнена е Наредба № 12 от 2016 г. Регистърът на банковите сметки и сейфове ще съдържа и данни за наличие на запори по банкови сметки, получавани от банките ежемесечно.

АКТУАЛНО

**ПРЕДСТОЯЩО ОБНАРОДВАНЕ В ДЪРЖАВЕН ВЕСТНИК:**

|  |  |  |
| --- | --- | --- |
| Народно събрание | Закон за изменение и допълнение на Закона за енергетиката | Предстоящо обнародване |
| Министерски съвет | Постановление № 66 от 3 май 2018 г. за одобряване на допълнителни трансфери по бюджетите на общините за 2018 г. за издръжка на дейностите по възпитание и обучение на децата и учениците в частните детски градини и училища и за изплащане на стипендии на учениците в частните училища | Предстоящо обнародване |
| Министерство на транспорта, информационните технологии и съобщенията | - Наредба № 7 от 27 април 2018 г. за укрепване на превозни товари - Наредба за изменение и допълнение на Наредба № Н-32 от 16 декември 2011 г. за периодичните прегледи за проверка на техническата изправност на пътните превозни средства | Предстоящо обнародване |
| Министерство на труда и социалната политика, Министерство на здравеопазването | Наредба за изменение и допълнение на Наредба № 8 от 2007 г. за условията и реда за финансиране на диагностиката на професионалните болести от фонд" Условия на труд" | Предстоящо обнародване |
| Министерство на външните работи | Протокол № 13 към Конвенцията за защита на правата на човека и основните свободи относно премахването на смъртното наказание при всички обстоятелства | Предстоящо обнародване |
| Комисия за финансов надзор | Наредба № 60 от 2 май 2018 г. за изискванията към документите по чл. 122а, ал. 1, т. 6 и 11, по чл. 145, ал. 1, т. 3, 7, 8 и 10 и по чл. 218, ал. 2,т. 3, 7, 8 и 11 от Кодекса за социално осигуряване за издаване на пенсионна лицензия и на разрешение за управление на пенсионен фонд | Предстоящо обнародване |

ИНТЕРЕСНО

**3 май**

**Световен ден за свобода на пресата**

**4 май**

**Международен ден на металурга, пожарникаря и коминочистача**

**5 май**

**Международен ден на акушерката**

**Ден на протест на хората с увреждания**

**Св. вмчца Ирина. Празнуват: *Ирина, Ирена, Ириней, Мирослав, Мирослава, Мира и др.***

**6 май**

**Ден на храбростта**

**Празник на Българската армия**

**Св. вмчк Георги Победоносец. Св. прав. Иов Многострадални. Празнуват: *Георгия, Георги, Гергина, Гергин, Гергана, Герга, Гинка, Гюро, Ганчо, Ганка, Генко, Жорж, Гошо, Жоро, Галя, Галин, Галина, Гана, Ганчо, Ганка, Гиргин, Гюро, Гюрга.*** **Професионален празник на *военни, овчари, пастири и млекари***

**8 май**

**Международен ден на Червения кръст и Червеният полумесец**

**9 май**

**Св. прор. Исаия. Св. мчк Христофор. Пренасяне мощите на св. Николай Мирликийски чудотворец. Празнуват: *Христофор***

ЗАБАВНО

\*\*\*

Съдията:

- Така, в какво обвинявате доктора?

- В подпомагане на обира в моя апартамент.

- По какъв начин?

- Той ме посъветва да взимам преди нощта приспивателни и да спя на отворен прозорец!

\*\*\*

РЕДАКЦИЯ

Главен редактор: Валентина Савчева

Отговорен редактор: Сузана Георгиева

Безотговорен редактор: Веселин Петров

Електронна поща: [ciela@ciela.com](file:///%5C%5Ccielahq148%5CHelen%5Ctolina%5Cnina_DV_proekti%5Cactual%40ciela.net)

Брой абонати към 5 април 2018 г. - 3385